Kameel – Sport – Kameel se gebabbel
On Februarie 3, 2020 By KameelIn Uncategorized
Scrapy se Maandag = Wasdag No 24. Sport/s
Mý ousus was die sportiewe een… en die mooi een… en die slim een…en die voorbeeldige een, en…. wag waarheen voeter ek nou, ons gesels oor sport. Sport!!! Watse sport? O ja, ek het mos op laerskool korfbal gespeel… doel gegooi… die meeste mis, maar darem. Die beste deel van korfbal speel was halftyd se lemoenskyfie.
Laerskool atletiek was ek in die Kareespan. Na al hierdie jare onthou ek dit nog… merkwaardig!!! Ek het vroeg vroeg uitgeval, maar ek onthou een voorval. Ek het met die aflosstokkie gehardloop en langs my het ‘n langerige seun gehardloop. Daar was net hierdie iets in my wat besluit het hy gaan my nie wen nie. Dit was soos ‘n energieinspuiting. Ek het hom gewen. Was daar ‘n Arc de Triomphe sou ek soos ‘n wafferse oorwinnaar nie langs nie, maar onder hom deurmasjeer het, met die verowerde seun geketting, en kop onderstebo agter my aan. Hoor julle die skare, die applous!! Nie? Helaas, laat my terugkeer werklikheid toe… jip, ek het hom gewen en was baie bly daaroor. Eintlik was ek in ekstase.
Hoërskool het my nie op ‘n sportveld gesien nie. Helpmekaar Hoër Meisieskool was ‘n prestige skool, so ook die seunsskool. Hulle het ‘n gedugte atletiekspan gehad wat gewoonlik met interhoër die beker huistoe gebring het. Gelukkig het ek van al daardie gesing, en geskreeu op die pawiljoen, om nie eers te praat van die pragtige dirigente nie, gehou. Ek sê gelukkig want dit het vir my in die toekoms lê en wag met Marlé en Kenneth wat vanaf graad 1 tot matriek hulle skole op die atletiekbaan verteenwoordig het. As ma was ek ‘n ywerige toeskouer… oorywerig miskien, maar hulle kannie vandag na my vingerwys en sê ek het nie belanggestel nie.
Ek weet nie of tafeltennis as ‘n sport tel nie, maar een ding weet ek, ek het daarin uitgeblink en die manne by die werk les laat opsê. Hoekom voel my hart ewe skielik so warm hier binne my?
13 gedagtes oor “Kameel – Sport”
Dis lekker om so terug te moet onthou, Kameel. En ala ja, tafeltennis is ń sport!
Februarie 3, 2020 om 5:00 nm	 Antwoord
Dan het ek darem in een sport presteer. Moet my eie beuel so bietjie blaas. Ek moes teen die mans speel want ek was te sterk vir die vrouens. Toe wil die klomp my insktyf vir kompetisies maar ek wou niks weet nie. Het juis so daarvan gehou omdat daar kompeterend wel, maar vir die lekker onder ons klomp gespeel is. Ai waar is al daardie energie nou?
Februarie 3, 2020 om 5:05 nm	 Antwoord
Vra jy, Kameel. Waar is dit heen!
Februarie 3, 2020 om 7:20 nm
Aha daar klop my hart sommer warm in samestemming vir jou… ek het my asem weggeskreeu op die paviljoen
Februarie 3, 2020 om 6:58 nm	 Antwoord
Dankie!!!! Ek hoor die toejuiging 😊
Februarie 3, 2020 om 7:13 nm	 Antwoord
Ja daardie gesingerye wat n mens se stem skor gemaak het was ook deel van die sport. Ek het darem pluimbal gespeel en later heerlik golf gespeel. Is lekker om so terug te flits. Dankie vir jou lekker vertelling. Ek waardeer dit baie.
Februarie 4, 2020 om 10:58 vm	 Antwoord
Nooit golf gespeel nie maar was gek na putt-putt. Met my dronk kop dink ek sal ek die balletjie nou skoon mis slaan. 😂😂😂
Februarie 4, 2020 om 11:23 vm	 Antwoord
Ek het golf baie geniet. Ons was nooit gejaag deur tyd nie. Putt-putt sal dalk nog vir jou werk. Dis mos maar klein afstandjies. Jy laat jou helper die langer balle slaan en jy doen net die tikkers om in te tik.
Februarie 4, 2020 om 11:01 nm
Ek onthou sportdae in ons plattelandse dorpie – warm stowwerig, sweterig, raserig. Ag nee toggie, ek het altyd vroeg weggesluip en in ons tuin gaan wegkruip.
Februarie 5, 2020 om 7:21 nm	 Antwoord
Ag Hester jy gee my altyd iets om oor te glimlag. Hou jy nie van crowds nie?
Februarie 6, 2020 om 6:12 nm	 Antwoord
Nee Kameeltjie. Hoekom dink jy woon ek hier aan die Suidkus waar jy ‘n hele strand vir jouself kan hê?
Februarie 6, 2020 om 6:14 nm
Ek sit op oomblik op ‘n plot in Polokwane. Maar moet sê daar is nie stilte nie. Hier is 15 swart kindertjies hier. Deel van huis is ‘n koshuis. Maar ek sien darem bokke en hoenders en mielies en voëls. Sal jou strand verkies 😊
Februarie 6, 2020 om 6:22 nm
Ag, jy weet wat hulle sê: a change is as good as a holiday. Ek het net vanaand vir my seun gesê ek kom Aprilmaand by hom in Johannesburg kuier vir ‘n week. Ek het ‘n vakansie nodig. Nie noodwendig by die see nie, want dit het ek die hele dag om my.
Februarie 6, 2020 om 8:05 nm